kursiv
Kursiv er trykskrift designet med hældende bogstaver, baseret på håndskreven skråskrift. Kursiv, der er indført i 1501 af den venetianske bogtrykker Aldus Manutius, anvendes normalt til at fremhæve ord eller navne i en tekst, der i øvrigt består af ordinær antikvaskrift. I digitale skrive- og layoutprogrammer (fx Word og Adobes InDesign) kan brugeren selv hælde enhver ordinær skrift. Men kursiv bliver skriften kun hvis den fra grunden er designet kursiv.
Skrifttyper (fonte) fra de store skriftproducenter (fx Adobe og Monotype) har alle en ægte kursiv indlejret i deres antikva, så man under skrivning direkte kan skifte fra ordinær til skriftens kursive variant. Kursive skrifters hældningsgrad (mod højre) kan variere mellem 4° og 14° med et hidtidigt gennemsnit på 12,6° for minuskler, 12,3° for versaler og 12,1° for tal. Tendensen i dag går imod mindre hældning; mellem 6° og 9° .
Skriftmarkedet bugner i dag af skrifter, der kan hentes gratis på nettet. De mangler oftest de danske bogstaver Ææ, Øø og Åå – og mangler normalt også en kursiv variant, hvorfor brugeren er nødt til selv at hælde ordinæren elektronisk. Har en font ikke en ægte (designet) kursiv, får man en stilmæssigt helt forkert og grimt "hældende skrift", også kaldt elektronisk kursiv, som vil skæmme det trykte resultat. (Se afbildning i artiklen Skriftsnit).